
1.
PAGRINDINIAI FAKTAI
	Pasiūlymas Europos Parlamentui ir Tarybai pateiktas
(dokumentas COM (2008) 816 galutinis – 2008/0246/COD)
	2008 m. gruodžio 5 d.

	Europos ekonomikos ir socialinių reikalų komiteto nuomonė pateikta
	2009 m. liepos 16 d.

	Po pirmojo svarstymo Europos Parlamento pozicija pateikta
	2009 m. balandžio 23 d.

	Tarybos pozicija per pirmąjį svarstymą priimta
	2010 m. kovo 11 d.


2.
KOMISIJOS PASIŪLYMO TIKSLAS

2008 m. gruodžio 4 d. Komisijos priimto pasiūlymo tikslas – nustatyti jūrų ir vidaus vandenų maršrutais vykstančių keleivių teises, kad keleivių vežimas laivais būtų patrauklesnis ir kad juo būtų labiau pasitikima. Reglamentu nustačius naujas taisykles, būtų sustiprinta apskritai visų keleivių, ir ypač neįgaliųjų ir riboto judumo asmenų, apsauga. Juo taip pat būtų nustatyti kokybės standartai, prilygstantys jau nustatytiesiems oro susisiekimo ir geležinkelio sektoriuose.

3.
PASTABOS DĖL TARYBOS POZICIJOS

Komisija mano, kad kai kurias jos pasiūlymo dalis Taryba pataisė iš esmės. 

Pirma, Tarybos priimtoje pozicijoje siekiama reglamento reikalavimų netaikyti laivams, kuriais galima vežti ne daugiau kaip 36 keleivius, kurių įgulą sudaro ne daugiau kaip 3 įgulos nariai arba kurių maršrutai trumpesni nei 500 metrų. Be to, numatyta papildoma dviejų metų nuo taikymo pradžios išimtis mažesniems nei 300 tonų bendrojo tonažo vidaus transporto laivams, jei nacionaliniais teisės aktais tinkamai užtikrinta keleivių teisių apsauga. Reikalavimai būtų taikomi tik ilgiau nei dvi dienas (su nakvyne) laive trunkantiems kruizams. Visu tuo taikymo sritis būtų gerokai apribota.

Antra, Tarybos pozicijoje numatytomis pagalbos teikimo sąlygomis būtų iš dalies sumažintos riboto judumo asmenų teisės ir būtų jiems nustatyti tam tikri konkretūs reikalavimai. Be to, Tarybos kompromisu, susijusiu su įpareigojimu nemokamai apgyvendinti dėl atšaukto arba atidėto išvykimo nenuvežtus keleivius, siūloma atskirti oro sąlygas, keliančias grėsmę saugiam laivo eksploatavimui (dėl jų daroma įpareigojimo teikti tokią pagalbą išimtis), ir ypatingas aplinkybes (dėl jų, priešingai, įpareigojimo teikti visapusišką pagalbą išimtis nedaroma). Visais atvejais (net pirmiau minėtomis oro sąlygomis arba ypatingomis aplinkybėmis) vežėjai būtų besąlygiškai įpareigoti visapusiškai pasirūpinti keleiviais (t. y. tiekti užkandžius, patiekalus ir gaiviuosius gėrimus), nebent apie susidariusias aplinkybes keleiviai būtų įspėti parduodant bilietus. Tarybos pozicijoje taip pat numatyta nauja didžiausia 120 EUR suma keleiviui, jei dėl atidėtos arba atšauktos kelionės keleiviai turi būti apgyvendinti. 

Galiausiai, Komisija atsižvelgia į Tarybos sprendimą reglamentą pradėti taikyti po trejų metų nuo jo įsigaliojimo.

4.
IŠSAMIOS KOMISIJOS PASTABOS DĖL EUROPOS PARLAMENTO PRIIMTŲ PAKEITIMŲ 

4.1.
Visiškai arba iš dalies į Tarybos poziciją įtraukti Europos Parlamento pakeitimai, kuriems Komisija pritarė 

· 29 pakeitimo antra dalis, kuria įtraukta su 8 straipsniu dėl išimčių ir specialiųjų sąlygų susijusi nuostata dėl riboto judumo asmenų saugumo kelionės metu.

· 30 pakeitimas dėl sąlygų, taikytinų riboto judumo asmenis lydintiems asmenims.

· 4, 32, 33, 46, 52, 63, 64 pakeitimai, kuriais siekiama pasiūlymo formuluotes padaryti sklandesnes ir išplėsti keleivių teises gauti informaciją. 

· 36 pakeitimas, kuriuo išbrauktas vežėjų įpareigojimas atskirti veiklos, susijusios su riboto judumo asmenims teikiama pagalba, sąskaitas. 

· 53 pakeitimo pirma dalis, kuria įtrauktas paaiškinimas dėl pagalbos riboto judumo asmenims.

· 57 pakeitimas dėl kompensacijos straipsnio.

4.2.
Į Tarybos poziciją neįtraukti Europos Parlamento pakeitimai, kuriems Komisija pritarė 

· 2, 5, 6 pakeitimai dėl konstatuojamųjų dalių paaiškinimo.

· 3 pakeitimas, kuriuo įrašyta nauja konstatuojamoji dalis, kurioje paaiškinta, kaip pasiūlytas reglamentas susijęs su kitais tarptautiniais, Bendrijos arba nacionaliniais teisės aktais dėl riboto judumo asmenų.

· 7 pakeitimas, kuriame Komisija raginama pasiūlyti taisyklių, susijusių su keleivių teisėmis perlipimo iš sausumos į vandens transporto priemones punktuose.

· 8 pakeitimas, kuriuo įrašyta nauja konstatuojamoji dalis, kurioje siūloma visoms transporto rūšims nuo šiol taikyti horizontalųjį teisėkūros metodą.

· 9 pakeitimas, kuriuo patikslinti straipsnio dėl taikymo srities kalbos dalykai. 

· 10 pakeitimas, kuriuo leista į taikymo sritį neįtraukti miesto ir priemiesčių transporto, jei reguliavimo priemonėmis užtikrinama, kad bus pasiekti šio reglamento tikslai ir garantuotas panašus keleivių teisių lygis.

· 14 pakeitimas, kuriuo paaiškinta transporto sutarties apibrėžtis, 16 pakeitimas, kuriuo į kelionių operatoriaus apibrėžtį įrašytas kelionių pardavimo agentas ir 18, 19, 22 pakeitimai, kuriais įrašytos naujos prieinamo būdo, keleivio ir bilieto kainos apibrėžtys.

· 31, 34 ir 35 pakeitimai, kuriais patobulinti informacijos prieinamumo ir pagalbos riboto judumo asmenims reikalavimai. 

· 38 pakeitimo pirma ir trečia dalys, 39 pakeitimas ir 41 pakeitimo pirma dalis, kuriais paaiškintos pagalbos teikimo riboto judumo asmenims sąlygos ir išplėstos teisės gauti informaciją.

· 42 pakeitimas, kuriuo patikslintos pagalbos teikimo riboto judumo asmenims kruizinėse kelionėse sąlygos. 

· 45 patikslinimas dėl laiko, per kurį informacija perduodama trečiajai šaliai.

· 49 ir 50 pakeitimai dėl kompensacijos už vežimėlius ir judėjimo įrangą. 

· 51 pakeitimas, kuriuo sugriežtinti vežėjo įpareigojimai pateikti informaciją, jei kyla kliūčių tęsti kelionę.

· 54 ir 56 pakeitimai dėl bilietų kainos atlyginimo, jei kelionė atidėta arba atšaukta. 

· 58 pakeitimas dėl kompensacijos kruizinės kelionės keleiviams.

· 60 pakeitimas, kuriuo įrašyta force majeure sąvoka.

· 61 pakeitimas dėl kompensacijos atskaitymų, jei papildoma kompensacija suteikta pagal kurį kitą taikomą teisės aktą.

· 62, 65, 66, 67 ir 68 pakeitimai dėl nacionalinių vykdymo užtikrinimo įstaigų skyrimo ir kompetencijos.

· 69 pakeitimas dėl vykdymo užtikrinimo ataskaitų turinio. 

· 70 pakeitimas dėl sankcijų rūšių.

· 71 ir 72 pakeitimai, kuriais išplėstos riboto judumo asmenų teisės.

4. 3.
Komisijos atmesti, tačiau į Tarybos poziciją įtraukti Europos Parlamento pakeitimai

· 17 pakeitimas, kuriuo išbraukta ro-ro keleivinio laivo apibrėžtis.

· 27 pakeitimas, kuriuo įrašyti nauji veiksniai, į kuriuos turi būti atsižvelgiama, kai atsisakoma riboto judumo asmenims suteikti galimybę keliauti.

· 43, 73, 74 ir 75 pakeitimai, kuriais riboto judumo asmeniui leista naudotis šuns (o ne kitokio gyvūno) vedlio pagalba.

· 44 pakeitimas dėl apribojimo, taikomo subrangovams, kurie gali perduoti pranešimą, kad riboto judumo asmeniui reikės pagalbos.

· 53 pakeitimo antra dalis dėl pagalbos keleiviams išlaidų apribojimo. 

4.4.
Komisijos atmesti ir į Tarybos poziciją neįtraukti Europos Parlamento pakeitimai 

· 1, 11, 25, 26, 28 pakeitimai ir 29 pakeitimo pirma dalis, turintys įtakos riboto judumo asmenų teisei keliauti. 

· 15 pakeitimas, kuriuo pataisyta bilietų pardavėjo apibrėžtis, taip pat 20, 21 ir 23 pakeitimai, kuriais įrašomos naujos atvykimo, išvykimo ir force majeure apibrėžtys.

· 37 pakeitimas dėl uostą valdančios įstaigos pareigų, susijusių su riboto judumo asmenims teikiama pagalba.

· 38 pakeitimo antra dalis ir 41 pakeitimas, kuriais sugriežtintos pagalbos teikimo sąlygos.

· 48 pakeitimas dėl darbuotojų, kurie būtų mokomi teikti pagalbą riboto judumo asmenims, skaičiaus apribojimo.

· 55 ir 59 pakeitimai dėl pinigų grąžinimo, jei kelionė atšauta arba atidėta, ir dėl naujos kompensavimo išimties įrašymo. 

5.
IŠVADA

Komisijai didelį nerimą kelia labai dideli pakeitimai, kuriuos Taryba padarė, palyginti su pradiniu Komisijos pasiūlymu ir su kai kuriais Europos Parlamento pakeitimais, ir kuriais gerokai sumažinta reglamento projekto taikymo sritis, vadinasi, ir ES keleivių apsauga. Komisija atsižvelgia į Tarybos vienbalsiai priimtą poziciją ir mano, kad institucijos turėtų toliau tartis dėl galutinio reglamento priėmimo ir konstruktyviai pasiekti didesnį užmojį.

